b"\n_START_ARTICLE_\nJosefina Santiago Rodr\xc3\xadguez\n_START_SECTION_\nVida i activitat pol\xc3\xadtica\n_START_PARAGRAPH_\nLlicenciada en Psicologia per la Universitat de les Illes Balears, \xc3\xa9s, a m\xc3\xa9s, diplomada en treball social. \xc3\x89s funcion\xc3\xa0ria del cos t\xc3\xa8cnic superior de l'Administraci\xc3\xb3 des de l'any 1982. El seu camp professional s'ha desenvolupat en l'\xc3\xa0mbit de la protecci\xc3\xb3 de la inf\xc3\xa0ncia i atenci\xc3\xb3 a la depend\xc3\xa8ncia, gent gran i persones amb discapacitat._NEWLINE_Va ser directora de l'Institut Balears d'Afers Socials durant el Govern de 1999 a 2003. Durant aquesta etapa, es varen posar en marxa importants projectes com la targeta b\xc3\xa0sica o el programa \xc2\xabA ca vostra\xc2\xbb, arran del qual la Comunitat Aut\xc3\xb2noma de les Illes Balears es va convertir en la primera de tot l'Estat a atorgar un ajut econ\xc3\xb2mic mensual a les persones que tenien cura dels seus majors._NEWLINE_El mes de juliol de 2007 va ser nomenada pel president del Govern de les Illes Balears, Francesc Antich, consellera d'Afers Socials, Promoci\xc3\xb3 i Immigraci\xc3\xb3 de l'executiu balear, un departament hereu del de Benestar Social del Pacte de Progr\xc3\xa9s com dels de Presid\xc3\xa8ncia i Esports i Immigraci\xc3\xb3 i Cooperaci\xc3\xb3 del segon govern de Matas._NEWLINE_Va iniciar la seva activitat pol\xc3\xadtica el 1987 quan entr\xc3\xa0 a militar a Esquerra Unida de les Illes Balears, partit del qual va formar part fins a l'any 2010. A mitjans d'aquell any abandon\xc3\xa0 el partit amb el sector cr\xc3\xadtic per crear un nou projecte pol\xc3\xadtic, Iniciativa d'Esquerres. Aquest nou partit es fusion\xc3\xa0 al cap de poc amb Els Verds de Mallorca per crear IniciativaVerds i que al seu torn acabaria integrant-se, juntament amb el PSM, en la coalici\xc3\xb3 M\xc3\x89S per Mallorca de la qual Santiago en fou elegida coportaveu. El 2 de juliol de 2015 va ser nomenada Consellera de Serveis Socials i Cooperaci\xc3\xb3."